Rusi: Ekonomia është rritur me ritme të shpejta, por po ashtu edhe korrupsioni
Në takimin e Tetëshes pritet të shprehet shqetësimi për një numër çështjesh përfshirë hapat mbrapa të demokracisë dhe rritjen e korrups
Rusia po përgatitet për të pritur udhëheqësit e vendeve më të zhvilluara të botës në takimin e nivelit të lartë të Tetëshes në Shën Peterburg të shtunën. Udhëheqësit do të kenë rastin të shohin frutet e bumit rus të energjisë ndërkohë që rritja e çmimeve të naftës ka sjellë rritjen e të ardhurave të vendit. Por, takimi nuk parashikohet të kalojë komplet pa probleme, pasi perëndimi pritet të shprehë shqetësimet për një numër çështjesh përfshirë hapat mbrapa të demokracisë dhe rritjen e korrupsionit: Ky vit ka qenë i favorshëm për Rusinë. Ndërsa çmimet e naftës vazhdojnë të rriten, po ashtu janë rritur edhe rezervat e arit dhe ato valutore, duke e zënë vendin e katërt në botë, një sukses ky pas krizës së rublës të vitit 1998. Por nuk është vetëm sasia e parave që është rritur. Ekspertët thonë që edhe korrupsioni është rritur me hapa galopante vitet e fundit dhe nivelet e tij janë aq të larta saqë po pengojnë rritjen ekonomike. Udhëheqësi rus foli për këtë çështje në fjalimin e tij të përvitshëm për gjendjen e vendit në maj. Georgi Satarov, kreu i fondacionit Indem të Moskës e ka studiuar për vite me radhë korrupsionin rus. Ai thotë se nuk ka besim tek synimi i udhëheqësit rus për të luftuar korrupsionin dhe parashikon që këto të mbeten vetëm fjalë. Por të tjerë si Mikhail Grishankov, kreu i Komisionit Anti-Korrupsion të Dumës janë më optimistë. Policia rrugore në Rusi shërben si shembulli më i mirë për të treguar sesa i përhapur është korrupsioni në shoqërinë ruse. Me para mund të dalësh nga çdo lloj situate që mund të ndeshësh në rrugë që nga ecja me shpejtësi deri në krime më të rënda. Sergei Anikushin është një biznesmen 31 vjeçar nga Moska. Ai thotë se dhënia e bakshishit është diçka e natyrshme dhe nuk mendon se gjendja mund ose duhet të ndryshojë. Ekspertët bien dakord se për të çrrënjosur corrupsionin në Rusi, shteti ka nevojë për një politikë të gjerë anti-korrupsion. Por kritikët thonë se në një vend ku të gjitha kanalet televizive janë shtetërore, konkurrenca politike praktikisht nuk ekziston dhe ndjekja penale nuk bëhet për të gjithë, cinizmi i publikut është aq i thellë saqë hapat për të luftuar korrupsionin do të ishin masa të përkohshme dhe të padobishme.